刘学箕
萧长公来访示以诸公诗卷谓与予游从之久不能
人生立志各有癖，浃髓沦肌疗无术。
君不学少年奏赋明光宫，又不能桑麻谷粟去作田舍翁。
苦心竭虑淡泊音，手携三尺绿绮琴。
七弦指下业然鸣，于以求见古人心。
古音寥寥失微妙，郑卫淫哇竞蝉噪。
君独优游夷广厚而高明，鼓有虞氏之南风，
赓之以文王宣父之操。若人来索便与弹，
略不訑訑见颜貌。绝之不作卫次公，
却之常嗤戴安道。顾我与君幽趣同，
海山尚忆初相逢。我时十五始冠巾，
君亦庄年气如虹。夜窗拥衾月流空，
促弦初学调商宫。别来二十五春风，
我犹故吾君学通。五音六律知者稀，
一生辛勤造精微。心存至乐物莫移，
殆类闻韶子在齐。洋洋盈耳不疗饥，
任众妻子相号啼。浮云柳絮无根蒂，
世事乘除几荣悴。祗今物我俱念情，
与君同寻方子春。